|  |
| --- |
| Nr. \_\_\_\_\_\_\_/2024 |

 **APROB,**

**PREŞEDINTE**

**Vasile-Felix COZMA**

**PROPUN APROBAREA,**

**SECRETAR GENERAL**

**Lavinia Claudia NICULESCU**

**REFERAT DE APROBARE**

**a proiectului de Ordin al președintelui Agenției Naționale a Funcționarilor Publici pentru aprobarea instrucțiunilor privind utilizarea instrumentelor informatice de extragere automată a subiectelor de către membrii comisiei de concurs la etapa de selecție a concursului pe post pentru ocuparea unor funcții publice vacante, precum și la concursul de promovare**

Prezentul referat de aprobare este elaborat în conformitate cu prevederile art. 6 alin.(3) şi art. 30 alin. (1) lit. c) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare, reprezentând instrumentul de prezentare şi motivare a proiectului de *Ordin al președintelui Agenției Naționale a Funcționarilor Publici pentru aprobarea instrucțiunilor privind utilizarea instrumentelor informatice de extragere automată a subiectelor de către membrii comisiei de concurs la etapa de selecție a concursului pe post pentru ocuparea unor funcții publice vacante, precum și la concursul de promovare.*

 În conformitate cu prevederile art. 99 alin. (5) și art. 193 alin. (5) din anexa nr. 10 la Ordonanța de urgență a Guvernului nr. 57/2019 privind Codul administrativ, cu modificările şi completările ulterioare, în vederea desfăşurării probei scrise, Agenţia Naţională a Funcţionarilor Publici pune la dispoziția autorităților şi instituțiilor publice organizatoare a etapelor de selecţie a concursului pe post, respectiv la concursul de promovare, instrumente informatice de extragere automată a subiectelor. Instrucțiunile privind utilizarea instrumentelor informatice pentru extragerea propunerilor de subiecte de către membrii comisiei de concurs se aprobă prin ordin al președintelui Agenţiei Naţionale a Funcţionarilor Publici, care se publică în Monitorul Oficial al României, Partea I.

 În conformitate cu prevederile art. XVIII alin. (4) din Ordonanța de urgență a Guvernului nr. 121/2023 pentru modificarea şi completarea Ordonanţei de urgenţă a Guvernului nr. 57/2019 privind Codul administrativ, precum şi pentru modificarea art. III din Ordonanţa de urgenţă a Guvernului nr. 191/2022 pentru modificarea şi completarea Ordonanţei de urgenţă a Guvernului nr. 57/2019 privind Codul administrativ, se aprobă în termen de 30 de zile calendaristice de la data intrării în vigoare a ordonanței de urgenţă mai sus menționate.

La elaborarea proiectului de ordin au fost avute în vedere:

- prevederile art. 467 din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare și ale art. 99 alin. (5) și art. 193 alin. (5) din anexa nr. 10 la aceeași ordonanță de urgență;

- prevederile art. XVIII alin. (4) din Ordonanța de urgență a Guvernului nr. 121/2023 pentru modificarea şi completarea Ordonanţei de urgenţă a Guvernului nr. 57/2019 privind Codul administrativ, precum şi pentru modificarea art. III din Ordonanţa de urgenţă a Guvernului nr. 191/2022 pentru modificarea şi completarea Ordonanţei de urgenţă a Guvernului nr. 57/2019 privind Codul administrativ.

 Astfel, prin proiectul de *Ordin al președintelui Agenției Naționale a Funcționarilor Publici pentru aprobarea instrucțiunilor privind utilizarea instrumentelor informatice de extragere automată a subiectelor de către membrii comisiei de concurs la etapa de selecție a concursului pe post pentru ocuparea unor funcții publice vacante, precum și la concursul de promovare* se reglementează modul de utilizare a instrumentelor informatice pentru extragerea automată a propunerilor de subiecte de către membrii comisiei de concurs la etapa de selecție a concursului pe post, respectiv la concursul de promovare, cu respectarea prevederilor art. 467 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare*.*

Totodată, prin proiectul de ordin se stabilește modalitatea de extragere automată a subiectelor, de către președintele comisiei de concurs, stabilite pe baza bibliografiei de specialitate și a tematicii de concurs și comune pentru toți candidații, pentru proba scrisă, utilizând o aplicație informatică, într-un mod imparțial, pusă la dispoziția autorităților și instituțiilor publice organizatoare a etapelor de selecție a concursului pe post, respectiv la concursul de promovare, de către Agenția Națională a Funcționarilor Publici. Extragerea automată a subiectelor la etapa de selecție a proiectului-pilot se face de către comisia de concurs prevăzută la art. 73 alin. (1) și (2) și art. 178 alin. (1) și (2) din anexa nr. 10 la Ordonanța de urgență a Guvernului nr. 57/2019, cu modificările și completările ulterioare.

Menționăm faptul că proiectul de Ordin al președintelui Agenției Naționale a Funcționarilor Publici pentru aprobarea instrucțiunilor privind utilizarea instrumentelor informatice pentru extragerea automată a propunerilor de subiecte de către membrii comisiei de concurs la etapa de selecție a concursului pe post, respectiv la concursul de promovare, este supus consultării publice în condițiile Legii nr. 52/2003 privind transparența decizională în administrația publică, republicată, cu modificările ulterioare, prin postare în transparență decizională pe site-ul Agenției Naționale a Funcționarilor Publici, la secțiunea „Transparență decizională/Proiecte de acte normative”.

Pentru motivele invocate, în temeiul art. 400 alin. (2) teza a II-a din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, al art. 24 alin. (2) din anexa nr. 8 la Ordonanța de urgență a Guvernului nr. 57/2019, cu modificările și completările ulterioare, precum și al art. 12 alin. (6) din Hotărârea Guvernului nr. 785/2022 privind organizarea și funcționarea Agenției Naționale a Funcționarilor Publici, a fost elaborat prezentul proiect de ordin al președintelui Agenției Naționale a Funcționarilor Publici pentru aprobarea instrucțiunilor privind utilizarea instrumentelor informatice de extragere automată a subiectelor de către membrii comisiei de concurs la etapa de selecție a concursului pe post pentru ocuparea unor funcții publice vacante, precum și la concursul de promovare.